જોકે, આજસુધી એકેય સરકારે આ કાનૂનની અગત્યની જોગવાઈઓના અમલનો વિચાર કર્યો નથી. ઉદાહરણ – પ્રસાર ભારતીને સરકારી દખલગીરીથી મુક્ત રાખવા માટે કાનૂની જોગવાઈ છે. જે મુજબ પ્રસાર ભારતીની કામગીરી પર દેખરેખ માટે 22 સભ્યોની સંસદિય સમિતિ રચવી. જો કે, આ સમિતિ અસ્તિત્વમાં નથી કે નથી એક પણ રાજકીય પક્ષે તેની માગણી કરી. યુપીએ સરકારે રચેલી સેમ પિત્રોડા કમિટિએ કરેલી ઘણી ભલામણોમાં આ પણ એક ભલામણ હતી. જોગવાઈનો ઉત્તમ અમલ કેવી રીતે થાય તે 2011માં રાજ્યસભા ટીવીના લોન્ચિંગમાં જોવા મળ્યું. ઉપરાષ્ટ્રપતિ હમીદ અન્સારીની અધ્યક્ષતામાં વિવિધ રાજકીય પક્ષોના સભ્યોની સમિતિ રચાઈ, જેને ચેનલની દેખરેખનું કામ સંભાળ્યું. રાજ્યસભા ટીવીએ પબ્લીક બ્રોડકાસ્ટર્સ કેવું યોગદાન આપી શકે તેનો નમૂનો પેશ કર્યો. દેશમાં ખાનગી ન્યૂઝ ચેનલના ઘોંઘાટ વચ્ચે રાજ્યસભા ટીવીએ અર્થપૂર્ણ ચર્ચાઓ થકી તાજગીનો અનુભવ કરાવ્યો. અલબત, આ ગાળો ટૂંકો રહ્યો.